Astfel, oamenii pot să se aștepte de la 1 septembrie să își primească banii integral, cu măririle de rigoare. Până acum, dintr-un total de 1,4 milioane de dosare, 99,9% au fost deja evaluate. Au mai rămas 150.000 de dosare pentru a fi finalizate în curând, astfel că de la 1 septembrie începe livrarea pensiilor mărite, în marea lor majoritate.
”Noi deja avem procesul de evaluare finalizat 99,9 la sută. 150 de mii de dosare mai avem din 1,4 milioane. Procesul de evaluare se va finaliza. Colegii fac softul, emitem taloanele. Avem un calendar foarte clar.
Nu avem întârzieri. De la 1 septembrie vor primi pensiile calculate”, a declarat Daniel Baciu la Realitatea PLUS. Între timp, premierul Marcel Ciolacu a dat asigurări că nu vor fi probleme cu plata noilor pensii mărite, cu toate că au existat zvonuri că statul român ar avea mari emoții începând cu luna septembrie, din cauza lipsei de fonduri.
Astfel, oamenii își vor primi pensiile mărite de la 1 septembrie, fără nicio zi întârziere. ”Așa cum am zis, pensiile vor fi achitate înainte de Paște. Îi asigur pe români că vom rămâne la fel de hotărâți și cu privire la plata pensiilor recalculate din luna septembrie.
Datele din primul trimestru arată foarte clar, avem o majorare a încasărilor din contribuții sociale cu peste 22%, acesta fiind efectul creșterii numărului locurilor de muncă și a salariilor.
Vom asigura plata integrală a pensiilor recalculate, banii sunt deja în buget pentru întreg capitolului de pensii”, a declarat Marcel Ciolacu. În urmă cu trei zile, Ministerul Muncii și Solidarității Sociale transmitea printr-un comunicat de presă că ministrul Simona Bucura-Oprescu s-a întâlnit cu pensionarii din Sibiu cărora le-a exprimat care este procedura de recalculare a pensiilor.
Totodată, Ministrul a răspuns întrebărilor adresate de bătrâni și a explicat care sunt modificările din noua lege privind sistemul public de pensii. Astfel au fost parcurse subiecte grele precum principiile de echitate, contributivitate și stabilitate care au stat la baza noii legi, precum și faptul că majorarea anuală a pensiei este garantată prin lege, conform oficialilor ministerului.
La fel de important, ministrul muncii le-a atras atenția pensionarilor că nu mai e necesar să se deplaseze fizic la serviciile de arhivare sau la casele de pensii pentru a-și depune noi documente, dacă acestea sunt obținute după anul 2001. ”Această lege a fost gândită pentru a corecta inechitățile care există în prezent.
În primul rând garantăm prin lege că 1 ianuarie este data la care, an de an, se majorează pensiile. Nu vor mai fi pensii diferite în funcție de legile care au existat de-a lungul timpului. Regula de bază a pensiilor este că pentru muncă și contribuții egale pensiile vor fi egale”, a declarat ministrul Simona Bucura-Oprescu.